b'\n_START_ARTICLE_\nArsenal FC\n_START_SECTION_\nIstorija\n_START_PARAGRAPH_\nKlubas \xc4\xafkurtas 1886 metais Dial Square pavadinimu pietrytiniame Londono rajone Vulid\xc5\xbee (Grinid\xc5\xbeo priemiestis) karali\xc5\xa1kojo arsenalo darbinink\xc5\xb3 iniciatyva. 1891 m. tapo profesionaliu klubu ir 1893 m. prad\xc4\x97jo \xc5\xbeaisti Antroje divizijoje, Anglijos futbolo lygoje, kuri\xc4\x85 laim\xc4\x97jo 1904 m. ir buvo perkeltas \xc4\xaf Pirm\xc4\x85 divizij\xc4\x85. D\xc4\x97l lankomumo ir geografin\xc4\x97s izoliacijos klubas tur\xc4\x97jo finansini\xc5\xb3 problem\xc5\xb3. 1910 m. klubui gr\xc4\x97s\xc4\x97 bankrotas, ta\xc4\x8diau netik\xc4\x97tai klub\xc4\x85 \xc4\xaf savo rankas per\xc4\x97m\xc4\x97 Henry Norris. 1913 m. persik\xc4\x97l\xc4\x97 \xc4\xaf Londono \xc5\xa1iaurin\xc4\x99 dal\xc4\xaf, Islingtono priemiestyje, Highbury rajone pastatyt\xc4\x85 nauja Arsenalo stadion\xc4\x85, kuriame prad\xc4\x97jo savo nauj\xc4\x85j\xc4\xaf sezon\xc4\x85 antrame \xc5\xa1alies divizione. 1919 m. \xe2\x80\x9eArsenal\xe2\x80\x9c i\xc5\xa1kop\xc4\x97 \xc4\xaf Anglijos pirm\xc4\x85j\xc4\xaf divizion\xc4\x85._NEWLINE_1925 m. klubo treneriu tapo Herbert Chapman. Jo treniruo\xc4\x8di\xc5\xb3 ir nauj\xc5\xb3 \xc5\xbeaid\xc4\x97j\xc5\xb3, toki\xc5\xb3 kaip Alex James ir Cliff Bastin, d\xc4\x97ka klubas 1930 m. tapo dominuojan\xc4\x8diu Anglijos futbole. Vadovaujant Chapmanui, klubas 1929-1930 sezone laim\xc4\x97jo FA Taur\xc4\x99 ir du Lygos \xc4\x8cempionatus 1930-1931 ir 1932-1933 sezone. 1934 m. netik\xc4\x97tai mirus Chapmanui, jo s\xc4\x97kming\xc4\x85 darb\xc4\x85 toliau t\xc4\x99s\xc4\x97 Joe Shaw ir George Allison. Su naujais treneriais komanda laim\xc4\x97jo tris auk\xc5\xa1\xc4\x8diausias lygas ir FA Taur\xc4\x99. De\xc5\xa1imtme\xc4\x8dio pabaigoje klubas susilpn\xc4\x97jo. D\xc4\x97l Antrojo pasaulinio karo Anglijos profesionalus futbolas buvo sustabdytas. Po karo Arsenalas laim\xc4\x97jo dvi auk\xc5\xa1\xc4\x8diausias lygos var\xc5\xbeybas, 1947-1948 ir 1952-1953 sezone, bei FA Taur\xc4\x99 1949-1950 metais. V\xc4\x97liau klubas nepasiek\xc4\x97 joki\xc5\xb3 svarbesni\xc5\xb3 pergali\xc5\xb3, net ir vadovaujant buvusiam Anglijos rinktin\xc4\x97s kapitonui Billy Wright. _NEWLINE_1966 m. klubui prad\xc4\x97jo vadovauti Bertis Mee, 1969-1970 m. buvo laim\xc4\x97ta Inter-Cities Fairs taur\xc4\x97, pirmoji Europos taur\xc4\x97. 1970-1971 sezone laim\xc4\x97jo savo pirm\xc4\x85 Lyg\xc4\x85 bei FA Taur\xc4\x99. Pastaroji buvo laim\xc4\x97ta 1978-1979 sezone, 3-2 nugal\xc4\x97jus Manchester United. 1986-1987 sezone vadovaujant George Graham, Arsenalas laim\xc4\x97jo Lygos taur\xc4\x99. 1988-1989 sezone buvo laim\xc4\x97tas lygos \xc4\x8cempionatas, \xc4\xafmu\xc5\xa1us pergaling\xc4\x85 \xc4\xafvart\xc4\xaf paskutin\xc4\x99 k\xc4\x97linio minut\xc4\x99, prie\xc5\xa1 Liverpul\xc4\xaf. Arsenalas laim\xc4\x97jo ir 1990-1991 met\xc5\xb3 \xc4\x8cempionat\xc4\x85, bet treneriui reikalai klost\xc4\x97si ne kaip ir 1995 metais Georgas Grahamas buvo atleistas. J\xc4\xaf pakeit\xc4\x97 Bruce Rioch, kuris komandai vadovavo tik vien\xc4\x85 sezon\xc4\x85. Reikalai pager\xc4\x97jo 1996 m. at\xc4\x97jus Ars\xc3\xa8ne Wenger, kuris papild\xc4\x97 komand\xc4\x85 u\xc5\xbesienio \xc5\xbeaid\xc4\x97jais. Su nauju treneriu Arsenalas yra laim\xc4\x97j\xc4\x99s tris Premier lygas, bei keturias FA Taures. 1999-2000 metais klubas \xc5\xbeaid\xc4\x97 UEFA taur\xc4\x97je, bet finale pralaim\xc4\x97jo baudini\xc5\xb3 serij\xc4\x85 Turkijos klubui Galatasaray SK. _NEWLINE_Arsenalas yra vienas i\xc5\xa1 keturi\xc5\xb3 klub\xc5\xb3 (kartu su Manchester United, Blackburn Rovers ir Chelsea) laim\xc4\x97jusi\xc5\xb3 Premier lyg\xc4\x85, nuo 1993 m.; kai ji buvo suformuota. Iki 2005-2006 met\xc5\xb3 Arsenalas niekada nepakildavo auk\xc5\xa1\xc4\x8diau ketvirtfinalio, \xc4\x8cempion\xc5\xb3 lygoje. Tais metais \xc5\xbeaid\xc4\x97 \xc4\x8cempion\xc5\xb3 lygos finale, bet pralaim\xc4\x97jo Barselonai 2-1. 2006 m. liepos m\xc4\x97nes\xc4\xaf persikel\xc4\x97 \xc4\xaf dabartin\xc4\xaf Emirates stadion\xc4\x85, prie\xc5\xa1 tai 93 metus \xc5\xbeaid\xc4\x97 Highbury.'